बड्डलै में गली आले दरोआजे च खड़ोती दी सब्जी आलै कन्ने गोभी दे भाऽ पर झगड़ै करदी ही। उप्पर रसोई च दाल-भत्त चढ़े दे हे। नौकर सौदा लैने ताईं बजार गेदा हा। गुसलखाने च वकार साह्‌ब वाश बेसिन पर लग्गे दे धुंधले नेह् शीशे च मूंह् दिक्खदे-दिक्खदे गुनगुनांदे ते ज्हामत करदे जा करदे हे। में सब्जी आले कन्ने खुंदक खंदी-खंदी सोचें पेदी ही जे रातीं लै केह् चाढ़ेआ जा? इच्चरें सामने इक कार आई खड़ोती। इक कुड़ी नै बाहर झांकेआ ते फ्ही दरोआजा खोलियै बाहर निकली आई।